b"\n_START_ARTICLE_\nSimpl (Wien)\n_START_PARAGRAPH_\nSimpl (opprinnelig Bierkabarett Simplicissimus, \xc3\x98lkabaret Simplicissimus) er en kabaret i Wien som ble grunnlagt i 1912. Siden 1920-tallet har den v\xc3\xa6rt blant de mest suksessrike revyscenene i tyskproglig omr\xc3\xa5de, og er blant annet kjent for artister som Fritz Gr\xc3\xbcnbaum og Karl Farkas.\n_START_SECTION_\nHistorie\n_START_PARAGRAPH_\nSelv om etablissementet, som ligger i et kjellerlokale i sentrum, opprinnelig hadde samme navn som vittighetsbladet \xc2\xabSimplicissimus\xc2\xbb, ble det nesten umiddelbart kalt \xc2\xabDas Simpl\xc2\xbb p\xc3\xa5 folkemunne. Mens hovedvekten f\xc3\xb8rst l\xc3\xa5 p\xc3\xa5 musikalske innslag, utviklet scenen i l\xc3\xb8pet av  1920- og 30-tallet under Farkas og Gr\xc3\xbcnbaum et mer kabaretartet preg. Begge var virksomme p\xc3\xa5 scenen frem til \xc3\x98sterrike ble annektert av Det tredje rike i 1938._NEWLINE_Siden kabareten var eid av en j\xc3\xb8disk familie, ble den tvangsovertatt av nasjonalsosialistene, og bare \xc2\xabrikstyske\xc2\xbb artister fikk opptre. Mot slutten av Annen verdenskrig ble Simpl stengt og benyttet som tilfluktsrom._NEWLINE_Efter krigen gjenopptok kabareten sin virksomhet, og under Farkas' ledelse utviklet den seg til en sentral scene, som blant annet ble kjent for politiske satirer og samtidskommentarer. Farkas ledet virksomheten frem til sin d\xc3\xb8d i 1971._NEWLINE_Simpl har siden v\xc3\xa6rt drevet av Baruch Picker, Hugo Wiener og Maxi B\xc3\xb6hm, Martin Flossmann, Albert Schmidleitner og Michael Niavarani._NEWLINE_Niavarani ble eier av kabareten i 2019, og fra og med 2019/20-sesongen fungerer han som kunstnerisk leder."